Ελληνική Ραδιοφωνία Τηλεόραση

1975-1987

Η ΕΡΤ ιδρύθηκε στις 3 Δεκεμβρίου 1975 με το νόμο 230/1975 ως ανώνυμη εταιρεία με μοναδικό μέτοχο το ελληνικό δημόσιο, αντικαθιστώντας το ΕΙΡΤ. Προκάτοχος της ήταν το Εθνικό Ίδρυμα Ραδιοφωνίας, το οποίο είχε ιδρυθεί το 1938 και διαχειριζόταν τους ραδιοφωνικούς σταθμούς και τον δημόσιο τηλεοπτικό σταθμό από το 1966 έως το 1970.
Η έκθεση που συνέταξε το 1975 ο επί πολλά χρόνια διοικητής του BBC, Χιου Γκριν (Hugh Greene), έκανε προτάσεις αναδιοργάνωσης, όπως μετατροπή του φορέα σε Νομικό Πρόσωπο Ιδιωτικού Δικαίου, αποστρατιωτικοποίηση της ΥΕΝΕΔ και συγχώνευσή της με την ΕΡΤ, ενώ ζητούσε αλλαγή νοοτροπίας και καλύτερη χρηματοδότηση. Οι προτάσεις αυτές για διάφορους λόγους δεν ελήφθησαν όλες υπόψη κατά τη σύνταξη του νόμου.
Παράλληλα, το Σύνταγμα του 1975 καθιέρωνε την κρατική εποπτεία της λειτουργίας της ραδιοτηλεόρασης. Στο άρθρο 15 παρ. 2 αναφέρεται ότι «η ραδιοφωνία και η τηλεόραση υπάγονται στον άμεσο έλεγχο του Κράτους και έχουν σκοπό την αντικειμενική και με ίσους όρους μετάδοση πληροφοριών και ειδήσεων, καθώς και προϊόντων του λόγου και της τέχνης». Σε ό,τι αφορά το ραδιόφωνο, και ενώ είχε ήδη εμφανιστεί έντονο το φαινόμενο των ραδιοπειρατών, στη μεταπολίτευση έγιναν προσπάθειες για τη βελτίωση του ραδιοφωνικού προγράμματος.
Μια ιδιαίτερη προσπάθεια για ένα διαφορετικό μοντέλο ραδιοφώνου έγινε στα τέλη της δεκαετίας του 1970 από τον Μάνο Χατζιδάκι όταν του ανατέθηκε η διεύθυνση της ραδιοφωνίας και αργότερα του Τρίτου Προγράμματος, το οποίο απέκτησε ευρύτερη πολιτιστική διάσταση παράγοντας ποιοτικό πρόγραμμα με μεγάλη απήχηση στο κοινό. Ωστόσο οι συγκρούσεις του Χατζηδάκη με την γραφειοκρατία του ΕΙΡΤ οδήγησαν το εγχείρημα σε σύντομο τέλος το 1980. Στις 6 Ιανουαρίου 1979 πραγματοποιήθηκαν οι πρώτες έγχρωμες μεταδόσεις με το γαλλικό σύστημα SECAM και την αγορά έγχρωμων βίντεο 1 και 2 ιντσών.
Σημαντικές αλλαγές στο νομικό καθεστώς και τη λειτουργία της ΕΡΤ έγιναν την επόμενη δεκαετία, η διακυβέρνηση του ΠΑΣΟΚ χαρακτηρίζεται, όμως, από έντονη παρεμβατικότητα στη λειτουργία και συχνές αλλαγές διευθυντών στην τηλεόραση. Την Παρασκευή 1η Οκτωβρίου 1982, η ΕΡΤ πήρε υπό τον έλεγχό της την ΥΕΝΕΔ, την οποία μέχρι τότε διαχειρίζονταν οι Ένοπλες Δυνάμεις.

1987-2013

Στις 11 Αυγούστου 1987, με το νόμο 1730 η ΕΡΤ-1 και η ΕΡΤ-2 συγχωνεύονται σε ένα ενιαίο φορέα, την ΕΡΤ Α.Ε., με πέντε ραδιοφωνικούς σταθμούς και δύο τηλεοπτικά κανάλια. Με τον ίδιο νόμο ιδρύεται η Εταιρεία Παραγωγής και Εμπορίας Εκπομπών και Προγραμμάτων Ραδιοτηλεόρασης, η Ελληνική Ραδιοφωνία και το Ινστιτούτο Οπτικοακουστικών Μέσων, ενώ τρεις μήνες αργότερα (στις 30 Νοεμβρίου), ιδρύεται η Γενική Διεύθυνση Βορείου Ελλάδος με έδρα τη Θεσσαλονίκη, η οποία θα στεγάσει την επερχόμενη ΕΤ3 (η οποία ξεκινάει τις πρώτες δοκιμαστικές εκπομπές δύο μήνες πριν) και τους ραδιοφωνικούς της σταθμούς.
Από τα μέσα της δεκαετίας του 1980 αυξήθηκε η πίεση στην κυβέρνηση να επιτρέψει τη λειτουργία ιδιωτικών ραδιοφωνικών και τηλεοπτικών σταθμών. Το 1987, μετά από πιέσεις της αντιπολίτευσης και άλλων φορέων, επιτράπηκε η ίδρυση ραδιοφωνικών σταθμών από ιδιώτες και την τοπική αυτοδιοίκηση, οι οποίοι σταδιακά περιόρισαν την ακροαματικότητα των ραδιοφωνικών σταθμών της ΕΡΤ. Στις 24 Οκτωβρίου 1988 η ΕΡΤ για πρώτη φορά ξεκίνησε την αναμετάδοση έξι δορυφορικών καναλιών: CNN International των ΗΠΑ, Horizon της (πρώην) ΕΣΣΔ, Super Channel του ΗΒ, Rai 2 της Ιταλίας, Sat1 της Γερμανίας και TV5 Monde της Γαλλίας.
Κάτω από την πίεση του αιτήματος για την ιδιωτική τηλεόραση, και αφού η ΕΡΤ είχε αρχίσει τη αναμετάδοση ραδιοφωνικών δικτύων, στα τέλη του 1988 ξεκίνησε να εκπέμπει με τρίωρο καθημερινό δοκιμαστικό πρόγραμμα η ΕΤ3 από τη Θεσσαλονίκη. Ο σταθμός ως επί το πλείστον παρείχε πρόγραμμα επικεντρωμένο στη Μακεδονία και τη Βόρεια Ελλάδα. Ωστόσο η ΕΤ3 ήταν για χρόνια άμεσα εξαρτημένη από την ΕΡΤ για το πρόγραμμα και τον εξοπλισμό της.
Το 1990 δημιουργείται δίαυλος μεταξύ του ΡΙΚ και της ΕΡΤ και ξεκινάει εκπομπές το Cyprus Sat, ενώ την ίδια χρονιά γίνεται αλλαγή της έγχρωμης μετάδοσης για τους τρεις τηλεοπτικούς σταθμούς της ΕΡΤ, με το χρωματικό σύστημα PAL. Δύο χρόνια αργότερα (1992) μεταδίδονται για πρώτη φορά στην Ελλάδα οι Χειμερινοί Ολυμπιακοί Αγώνες. Σημαντικότερες επιπτώσεις είχε για την ΕΡΤ, η είσοδος των ιδιωτικών τηλεοπτικών σταθμών, που ξεκίνησε το 1989.
Το μερίδιο τηλεθέασης των τριών σταθμών της ΕΡΤ συρρικνώθηκε αμέσως μετά την λειτουργία των πρώτων ιδιωτικών δικτύων, τα διαφημιστικά της έσοδα μειώθηκαν και έμπειρο τεχνικό προσωπικό μετακινήθηκε στους νέους σταθμούς. Στις 15 Οκτωβρίου του 1994, άρχισε να εκπέμπει το πρώτο συνδρομητικό δίκτυο (Filmnet) σε συχνότητες που ενοικίασε από την ΕΡΤ, με πρόγραμμα που επικεντρώνονταν στις ταινίες πρώτης προβολής και τα αθλητικά.
Το 1996, η ΕΡΤ εγκαινίασε το δορυφορικό της πρόγραμμα και στις 13 Σεπτεμβρίου του ίδιου έτους πραγματοποιήθηκε η ζωντανή μετάδοση από το στούντιο της ΕΡΤ της πρώτης για την ελληνική τηλεόραση δημόσιας συζήτησης (debate) μεταξύ των αρχηγών των δύο μεγάλων κομμάτων, του Κώστα Σημίτη από το ΠΑΣΟΚ και του Μιλτιάδη Έβερτ από τη Νέα Δημοκρατία, σε συντονισμό του δημοσιογράφου Πέτρου Ευθυμίου και σχολιασμό από τους Θεόδωρο Ρουσόπουλο, Παύλο Τσίμα και Γιώργο Παπουτσάνη, στο πλαίσιο των τότε βουλευτικών εκλογών.
Το επόμενο έτος (1997) έγινε μια αναδιάρθρωση του τηλεοπτικού προγράμματος. Η ΕΤ1 έγινε ένα κυρίως ψυχαγωγικό κανάλι, η ΝΕΤ ήταν ενημερωτικού χαρακτήρα και η ΕΤ3, παρόλο που μεταδιδόταν πανελλαδικά, εξακολουθούσε να επικεντρώνεται σε θέματα της Βορείου Ελλάδος.
Στις αρχές του 2000 η ΕΡΤ αγόρασε τα πρώτα επαγγελματικά ψηφιακά βίντεο Digital Betacam και DVCpro. Ήταν ο εθνικός χορηγός και ο επίσημος φορέας που μετέδωσε τους Θερινούς Ολυμπιακούς Αγώνες 2004 που διεξήχθησαν στην Αθήνα, με 1000 συνολικά ώρες προγράμματος και ανανεωμένο τεχνολογικό εξοπλισμό. Είχε μεταδώσει τους Ολυμπιακούς Αγώνες για πρώτη φορά στην Ελλάδα από τους Θερινούς του 1968 που διεξήχθησαν στο Μεξικό, ενώ μετέδιδε αγώνες από την (τότε) Παγκόσμια Ομοσπονδία Κλασικού Αθλητισμού και το Παγκόσμιο Πρωτάθλημα Ποδοσφαίρου από το 1970.
Την Τρίτη 16 Ιανουαρίου 2006, η ΕΡΤ ξεκίνησε τη μετάδοση σήματος της επίγειας ψηφιακής τηλεόρασης, εγκαινιάζοντας την εκπομπή των καναλιών πρίσμα+ στις 20 Μαρτίου προσφέροντας υπηρεσίες πρόσβασης για κωφούς και τυφλούς, σινέ+ στις 25 Απριλίου με κινηματογραφικές ταινίες, και σπορ+ στις 29 Μαΐου με αθλητικά. Το 2008 άλλαξε ολοκληρωτικά την εμφάνισή της σε όλους τους τομείς με την αιγίδα της Red Bee Media. Την ίδια μέρα με την αλλαγή ξεκίνησε να μεταδίδει το Euro 2008 μιας και ήταν χορηγός.
Στις 27 Απριλίου 2011 η ΕΡΤ εγκαινιάζει το πρώτο κανάλι υψηλής ευκρίνειας στην Ελλάδα ονόματι ΕΡΤ HD. Ένα νέο σχέδιο αναδιάρθρωσης παρουσιάστηκε τέσσερις μήνες αργότερα (τον Αύγουστο). Σύμφωνα με αυτό, τα κύρια κανάλια της ΕΡΤ θα γίνονταν η ΝΕΤ και η ΕΤ3, ενώ η ΕΤ1 θα έκλεινε για να περιοριστεί το κόστος λειτουργίας, και τα προγράμματά της θα ενσωματώνονταν στους άλλους δύο σταθμούς. Επιπλέον, τα ψηφιακά κανάλια της ΕΡΤ θα διέκοπταν τη λειτουργία τους (κάτι που έγινε τον Μάρτιο του 2012) και θα ενσωματώνονταν στα προγράμματα της ΝΕΤ και της ΕΤ3, ενώ η ERT World θα επικεντρώνονταν στον Απόδημο Ελληνισμό. Τον Δεκέμβριο του 2012 προκηρύσσονται απεργίες με αποτέλεσμα το πρώτο εξάμηνο του 2013 να οργιάζουν φήμες για το κλείσιμο της ΕΡΤ κάτι το οποίο πραγματοποιήθηκε στις 11 Ιουνίου του ίδιου έτους.

Επαναλειτουργία της ΕΡΤ

Ο ΣΥΡΙΖΑ και οι Ανεξάρτητοι Έλληνες, τα δύο κόμματα που σχημάτισαν την κυβέρνηση συνεργασίας η οποία προέκυψε από τις εκλογές του Ιανουαρίου 2015 περιελάμβαναν στο πρόγραμμά τους την επαναλειτουργία της ΕΡΤ. Στις 28 Απριλίου 2015, υπερψηφίστηκε κατά πλειοψηφία το σχετικό νομοσχέδιο, σύμφωνα με το οποίο η ΝΕΡΙΤ μετονομαζόταν σε ΕΡΤ, και το οποίο περιελάμβανε αλλαγές στον τρόπο λειτουργίας του οργανισμού και προέβλεπε την επαναπρόσληψη όλων των απολυμένων. Η ΕΡΤ επαναλειτούργησε την Πέμπτη 11 Ιουνίου 2015.
Επανήλθαν στον αέρα οι τηλεοπτικοί σταθμοί ΕΡΤ1, ΕΡΤ2 και ΕΡΤ HD και οι ραδιοφωνικοί σταθμοί, οι οποίοι είναι το Πρώτο, το Δεύτερο και το Τρίτο Πρόγραμμα, η ΕΡΑ Σπορ, η Φωνή της Ελλάδας, ο Kosmos 93.6, ο Ραδιοφωνικός Σταθμός Μακεδονίας της ΕΡΤ3 (που τον συγκροτούν οι 102 FM και 95.8 FM) και οι 19 περιφερειακοί σταθμοί. Μετά από δύο εβδομάδες και τέσσερις μέρες (29 Ιουνίου) επαναλειτούργησε και ο τηλεοπτικός σταθμός της ΕΡΤ3 στη Θεσσαλονίκη, μέσω πλέον της ΕΡΤ, ενώ προηγουμένως λειτουργούσε ανεπίσημα από το εγχείρημα της ΕΡΤ Open. Στις 3 Μαΐου του επόμενου χρόνου, έγινε και η επαναλειτουργία της ERT World.

2016-σήμερα

Στις 27 Ιουνίου 2016, και εντεύθεν, ξεκίνησε ο ετήσιος θεσμός του SummERTime το οποίο είναι ένα φεστιβάλ που πραγματοποιείται στο Ραδιομέγαρο ενώ τη Δευτέρα 30 Ιανουαρίου 2017 πραγματοποιήθηκε η έναρξη λειτουργίας της EΡT Play 1 ενός διαδικτυακού καναλιού της ΕΡΤ. Λίγες μέρες αργότερα ξεκίνησε τη λειτουργία του και η EΡT Play 2. Στις 4 Δεκεμβρίου ξεκίνησε η λειτουργία της ΕΡΤ Hybrid, που είναι ένα νέο πρότυπο μετάδοσης, που επιτρέπει διαδικτυακές υπηρεσίες να ενσωματωθούν στις τηλεοράσεις, παράλληλα με το γραμμικό τηλεοπτικό πρόγραμμα εκπομπής, ενώ στις 5 Ιανουαρίου 2018 ξεκίνησε η πρώτη εκπομπή στην μπάντα του ψηφιακού ραδιοφώνου από την Ελληνική Ραδιοφωνία στο κανάλι 12C (συχνότητα 227.36) της ψηφιακής ραδιοφωνικής μπάντας DAB+.
Η ΕΡΤ προέβη στην ενεργοποίηση δικού της ψηφιακού πολυπλέκτη αποτελώντας τον πρώτο φορέα που επισήμως δραστηριοποιείται στο χώρο του ψηφιακού ραδιοφώνου. Την ίδια μέρα ξεκίνησε ένα πρόγραμμα με την επωνυμία ΕΡΑ7 που μεταδίδει ήχο από το κανάλι της Βουλής. Στις 12 Ιουνίου 2018 εγκαινίασε τις υπηρεσίες εικονικής πραγματικότητας 360 μοιρών, ενώ το υπόλοιπο καλοκαίρι αποκτά το δικαίωμα μετάδοσης αγώνων επτά ΠΑΕ. Στις 1 Φεβρουαρίου 2019 απεξαρτήθηκε πλήρως από την DIGEA και προέβη στην ενεργοποίηση του δικού της ψηφιακού δικτύου σπάζοντας το επί δέκα χρόνια μονοπώλιο της και οκτώ ημέρες μετά εξέπεμψε σήμα η ΕΡΤ Sports HD αντικαθιστώντας την ΕΡΤ HD.

Δορυφορικά

Η Φωνή της Ελλάδας, η ΕΡΑ Σπορ, το Πρώτο και το Τρίτο πρόγραμμα έχουν προστεθεί στην πλατφόρμα της εταιρείας Eutelsat Hotbird δίνοντας στην Ευρώπη την πρόσβαση σε τέσσερεις από τους δημοφιλέστερους δημόσιους ραδιοφωνικούς σταθμούς στην Ελλάδα.

Αττική

Η ακίνητη περιουσία της ΕΡΤ αποτελείται από 149 κτίρια και 63 οικόπεδα και αγροτεμάχια. Κάποια από τα κτίρια της ΕΡΤ είναι τα εξής:

Στούντιο Κατεχάκη

Τα στούντιο της ΕΡΤ στην Κατεχάκη είναι τέσσερα μαζί με ένα αμφιθέατρο, ένα μουσείο κι άλλα. Το Στούντιο Α είναι το μεγαλύτερο στούντιο στο οποίο μπορεί να γίνει οποιαδήποτε παραγωγή. Το Στούντιο Β εξυπηρετεί στις έκτακτες και μικρές παραγωγές. Το Στούντιο Γ είναι διπλό και εκπροσωπεί όλες τις ψυχαγωγικές και μουσικές εκπομπές, καθώς ελέγχει τις εκπομπές που γίνονται στο αμφιθέατρο. Το Στούντιο Δ είναι ένα από τα μεγαλύτερα studios των Βαλκανίων. Στέγασε την τότε ΥΕΝΕΔ και την μετέπειτα ΕΡΤ2 και ΕΤ2 μέχρι το 1997, και αργότερα την ΕΤ1 μέχρι το 2011. Όταν έκλεισε η ΕΡΤ το Υπουργείο Προστασίας του Πολίτη πήρε το μισό ακίνητο μαζί με τα Στούντιο Α και Β. Το στούντιο Δ χρησιμοποιήθηκε από τη ΔΤ και την μετέπειτα ΝΕΡΙΤ για την παραγωγή εκπομπών. Ακόμα και σήμερα, με την επαναλειτουργία της ΕΡΤ στις 11 Ιουνίου 2015, χρησιμοποιείται μόνο το Στούντιο Δ και σπανίως το Στούντιο Γ καθώς το υπόλοιπο ακίνητο με τα δύο πρώτα χρησιμοποιείται από την Ελληνική Αστυνομία ως Γραφείο Ασύλου.

Στούντιο Μουρούζη

Βρίσκεται στην οδό Μουρούζη 16 και Ριγίλλης 12 γωνία. Ήταν η έδρα της ΕΡΤ από το 1968 έως το 1974 όπου και μεταφέρθηκε στο Ραδιομέγαρο. Το κτίριο στεγάζει ένα control room, δύο studios (ένα μικρό και ένα μεγάλο) και ένα κυλικείο. Από τις 5 Μαρτίου 2018 επαναλειτούργησε ένα από τα στούντιο ενώ στα σχέδια της ΕΡΤ είναι η δημιουργία "Κέντρου Ανάδειξης Ιστορίας της ΕΡΤ", "Διαδραστικού Κέντρου Ραδιοτηλεοπτικού Πολιτισμού" και βιβλιοθήκης μέσα στο κτίριο.

Στούντιο ΕΡΤ3 Θεσσαλονίκης

Τα τηλεοπτικά στούντιο του τηλεοπτικού σταθμού της ΕΡΤ3 βρίσκονται στη Θεσσαλονίκη, στην Λεωφόρο Στρατού και Καυταντζόγλου γωνία. Το κτίριο έχει δύο ορόφους όπου εκεί γίνονται οι περισσότερες  τηλεοπτικές εκπομπές.

Οδός Αγγελάκη

Τα ψηφιακά στούντιο των δύο ραδιοφωνικών σταθμών σήμερα στεγάζονται σε ένα κτίριο στην Αγγελάκη 12. Στούντιο ραδιοφωνίας υπάρχει επίσης και στην Αγγελάκη 6 το οποίο στέγαζε μέχρι το 2017 το Δεύτερο Πρόγραμμα της ΕΡΤ3 και μέχρι το 2013 το Τρίτο Πρόγραμμα των Βραχέων. Έπειτα παροπλίσθηκε καθώς ήταν αναλογικό και οι χώροι χρησιμοποιούνταν ως γραφεία δημοσιογράφων και εργαστήρια τεχνικών. Σήμερα διατείθεται για ενοικίαση. Τα κτήρια αυτά κατασκευάστηκαν το 1997 για την μεταστέγαση των υπηρεσιών της ΕΡΤ3.

Κτίριο διοίκησης ΕΡΤ3

Στο κτίριο στην Αγγελάκη 2, στεγάζεται η διοίκηση της ΕΡΤ3, εκεί βρίσκονται τα περισσότερα γραφεία.

Τοπικές ΕΡΑ

Η ΕΡΤ έχει γραφεία στη Μυτιλήνη της Λέσβου για την ΕΡΤ Αιγαίου, στο Βόλο της Μαγνησίας για την ΕΡΤ Βόλου, στο Ηράκλειο Κρήτης για την ΕΡΤ Ηρακλείου, στη Ζάκυνθο για την ΕΡΤ Ζακύνθου, στα Ιωάννινα για την ΕΡΤ Ιωαννίνων, στη Καβάλα για την ΕΡΤ Καβάλας, στη Καλαμάτα της Μεσσηνίας για την ΕΡΤ Καλαμάτας, στη Κέρκυρα για την ΕΡΤ Κέρκυρας, στη Κοζάνη για την ΕΡΤ Κοζάνης, στη Λάρισα για την ΕΡΤ Λάρισας, στη Κομοτηνή Ροδόπης για την ΕΡΤ Κομοτηνής, στην Ορεστιάδα του Έβρου για την ΕΡΤ Ορεστιάδας, στον Πύργο Ηλείας για την ΕΡΤ Πύργου, στη Πάτρα Αχαΐας για την ΕΡΤ Πάτρας, στη Ρόδο των Δωδεκανήσων για την ΕΡΤ Ρόδου, στις Σέρρες για την ΕΡΤ Σερρών, στη Τρίπολη Αρκαδίας για την ΕΡΤ Τρίπολης, στη Φλώρινα για την ΕΡΤ Φλώρινας και στα Χανιά της Κρήτης για την ΕΡΤ Χανίων.

Περιφερειακά στούντιο

Η ΕΡΤ έχει περιφερειακά στούντιο στη Σάμο, στην Πάρο, στην Έδεσσα, στη Μυτιλήνη, στην Κομοτηνή και στη Φλώρινα.

Πολυπλέκτες

Οι ψηφιακές συχνότητες της ΕΡΤ μέχρι τώρα δεν εξέπεμψαν το σήμα τους πανελλαδικά, παρά μόνο σε περιοχές που είχε τοποθετήσει η παλιά ΕΡΤ, ψηφιακούς αναμεταδότες, πριν πέσει το "μαύρο" το 2013. Από την επαναλειτουργία της, η νέα ΕΡΤ το 2015, εξέπεμψε σε πολλές περιοχές της Ελλάδας μέσα από την τέταρτη πολυπλεξία της Digea, λόγω ανυπαρξίας αναμεταδοτών και άγονων διαγωνισμών, που είχαν πραγματοποιηθεί. Στα τέλη του 2018 τοποθετήθηκαν τελικά πομποί σε πολλές περιοχές της χώρας, μετά από επιτυχημένο διαγωνισμό, και από την 1η Φεβρουαρίου 2019, οι νέοι πολυπλέκτες της ΕΡΤ εκπέμπουν τα εξής κανάλια:

Συμβούλια Κοινωνικού Ελέγχου

Τα Συμβούλια Κοινωνικού Ελέγχου της ΕΡΤ προβλέπονται στο άρθρο 11 του Ν. 4324/2015 επαναλειτουργίας της ΕΡΤ. Δημιουργήθηκαν με σκοπό οι πολίτες να αξιολογούν την λειτουργία της ΕΡΤ και να κάνουν προτάσεις σχετικά με το πρόγραμμα και τη λειτουργία του οργανισμού. Η κάθε περιφέρεια έχει το δικό της συμβούλιο και οι προτάσεις που προκύπτουν από κάθε συνάντηση μεταφέρονται στο Διοικητικό Συμβούλιο της ΕΡΤ.

Χρηματοδότηση

Η ΕΡΤ χρηματοδοτείται μέσω ανταποδοτικού τέλους, που αποτελεί την σημαντικότερη πηγή εσόδων, και πώληση διαφημιστικού χρόνου. Το ανταποδοτικό τέλος ενσωματώνεται στον λογαριασμό των προμηθευτών ηλεκτρικής ενέργειας. Αρκετοί πολίτες διαμαρτύρονται για αυτό τον τρόπο χρηματοδότησης. Οι κυριότερες ενστάσεις εναντίον του είναι ότι το τέλος ενσωματώνεται και σε λογαριασμούς που αφορούν κοινόχρηστους χώρους και πως αυτοί που το πληρώνουν μπορεί να μη θέλουν ή να μη μπορούν να παρακολουθήσουν τα προγράμματα της ΕΡΤ.